Kumpi on enemmän?
Kumpi on enemmän, matkako vaiko maali,
 se, minkä voittaa voi, vai mi voitettiin?
 Terän temmatun välkyn, jos ois vaali,
 vaihtaisitko voittajan laakeriin?

 Eivätkö purjeet, paisuvat käsissä myrskyn,
 ylvähämmät hyrskeessä aallokon,
 kuin on laiska runko, mi alta tyrskyn
 saaren suojaan sataman saanut on?

 Kulkijalle kaukainen eikö valo,
 määrän päästä mi hiljaa tuikkailee,
 kiehtovampi, kuin on matala talo,
 jonka särme-ruutu sen säteilee?

Hjalmar Procopé